31. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 54 της 23 Ιαν./1 Φεβρ. 1978 (ΦΕΚ Α΄10) Περί αλιείας γόνου ιχθύων και λοιπών υδροβίων οργανισμών. Έχοντες υπ’ όψει: 1.Τας διατάξεις του άρθρου 10 του Ν.Δ. 420/1970 «περί Αλιευτικού Κώδικος». 2.Την υπ’ αριθ. 32/28.9.1977 γνωμοδότησιν του Συμβουλίου Αλιείας. 3.Την υπ’ αριθ. 1351/1977 γνωμοδότησιν του Συμβουλίου της Επικρατείας, προτάσει του επί της Γεωργίας Υπουργού, αποφασίζομεν: Άρθρον μόνον.-1.Επιτρέπεται, κατ’εξαίρεσιν των εκάστοτε ισχυουσών διατάξεων περί του επιτρεπομένου κατωτάτου ορίου μήκους των αλιευομένων ιχθύων, η αλιεία γόνου ιχθύων και λοιπών υδροβίων οργανισμών, δια την αποκλειστικήν χρησιμοποίησιν αυτού, είτε προς εμπλουτισμόν φυσικών ή τεχνητών ιχθυοτρόφων υδατίνων χώρων είτε προς εκτροφήν και ανάπτυξίν του εντός ειδικών δεξαμενών (υδατοκαλλιέργειαι), της χώρας. 2.Η εν την προηγουμένη παραγράφω αλιεία διενεργείται κατόπιν ειδικής αδείας χορηγουμένης δι’ αποφάσεως του Υπουργού Γεωργίας τη εισηγήσει των Υπηρεσιών Αλιείας. Δια της αδείας ταύτης καθορίζονται λεπτομερώς ο σκοπός, οι όροι και αι προϋποθέσεις διενεργείας της ανωτέρω αλιείας, ήτοι, το είδος και η ποσότης του αλιευθησομένου γόνου, η εποχή, η διάρκεια και η περιοχή διενεργείας αλιείας, τα κατά περίπτωσιν χρησιμοποιηθησόμενα αλιευτικά εργαλεία και αι διαστάσεις αυτών, ο τρόπος αλιεύσεως του γόνου και αι υποχρεώσεις των αλιέων, η εποπτεία και ο έλεγχος της αλιείας ταύτης υπό των κατά νόμον αρμοδίων οργάνων, ως και πάσα σχετική λεπτομέρεια διασφαλίζουσα την αλιευτικήν παραγωγήν. Εις τον αυτόν επί της Γεωργίας Υπουργόν, ανατίθεμεν την δημοσίευσιν και εκτέλεσιν του παρόντος. 